Oulun yliopisto
Tiedote 17.4.2007

Uusi OULUMA-keskus tukee luonnontieteiden ja matematiikan opetusta kouluissa

Oulun yliopistossa järjestetään 19.–20.4.2007 valtakunnalliset luonnontieteiden ja matematiikan LUMA-tiedepäivät. Niiden yhteydessä avataan Oulun LUMA-keskus OULUMA. LUMA-keskus on yhteistoimintaverkosto, jonka keskeinen työkalu on LUMA-portaali. Portaali toimii Internetissä tiedonjakelun kanavana opettajille ja koululaisille ja työkaluna yhteistyön koordinoimiseksi. Portaalin avulla voidaan laajentaa Oulun seudulla tehtyä hyvää LUMA-toimintaa laajemmalle alueelle ja taata toiminnan tasapuolisuus.

Oulun yliopisto on ollut nk. LUMA-toiminnan edelläkävijä Suomessa. LUMA-toiminnalla tarkoitetaan yliopistojen ja koulujen yhteistyötä luonnontieteiden ja matematiikan opetuksessa ja opiskelussa. Esimerkiksi 90-luvun alussa järjestettiin ensimmäisinä Suomessa matematiikan, kemian ja fysiikan yliopistotasoisia kursseja kolmen oululaisen koulun, Oulun lyseon, Laanilan lukion ja Oulun normaalikoulun lukiolaisille. Yliopisto on tehnyt Ylä-Savon lukioiden kanssa LUMA-yhteistyötä jo noin kymmenen vuoden ajan. Oulussa aloitetut matematiikkakerhojen ja kertauskurssien käytänteet ovat levinneet muuallekin maahan.

Sen sijaan LUMA-toiminnan koordinaatio on ollut hajanaista. Puute on tarkoitus korjata uudella LUMA-keskuksella. Sen perustamista esitti kuluneena talvena Oulun yliopiston, Oulun kaupungin ja OSEKK:n yhteinen LUMA-lukioyhteistyöryhmä Pohjois-Suomen LUMA-toiminnan organisoimiseksi.

OULUMA:n avajaistilaisuudessa perjantain 20.4.2007 klo 9.00-10.00 yliopistolla Linnanmaalla (sali L6) omat visionsa keskuksen toiminnasta ja LUMA-yhteistyön kehittämisestä esittävät Oulun yliopiston rehtori Lauri Lajunen ja Oulun apulaiskaupunginjohtaja Päivi Laajala. LUMA-keskuksen tulevaa toimintaa ja LUMA-portaalia esittelee LUMA-keskuksen ohjausryhmän puheenjohtaja, luonnontieteellisen tiedekunnan dekaani Jouni Pursiainen. Tämän jälkeen portaali on avoinna koekäyttöä varten osoitteessa http://www.oulu.fi/luma/

LUMA-keskuksen perustamisen taustalla on huoli LUMA-aineiden osaajien riittävyydestä Pohjois-Suomessa tulevaisuudessa. Esimerkiksi Oulun yliopiston aloituspaikoista suuri osa perustuu LUMA-aineiden osaamiseen erityisesti tekniikan, luonnontieteiden, taloustieteiden ja lääketieteen aloilla. LUMA-aineiden eli luonnontieteiden ja matematiikan yhteiskunnallinen merkitys on suuri, ja elinkeinoelämän tarpeet rekrytoida ammattitaitoista työvoimaa edellyttävät koulutusorganisaatioiden ja elinkeinoelämän saumatonta yhteistyötä.

LUMA-painotteisilla aloilla on hyvä työllisyys ja myös koulutukseen pääsee usein melko helposti. Kuitenkin lukiolaisten ja yläasteen koululaisten valinnoissa LUMA-aineet jäävät taka-alalle.

Näistä syistä tarvitaan voimakkaita toimenpiteitä LUMA-aineiden koulutuksen laajentamiseksi ja tehostamiseksi. Sitä alleviivaa myös ikäluokkien pieneneminen. Erityisesti tytöt opiskelevat LUMA-aineita vähän ja päätyvät näin epäedullisempaan asemaan myöhemmin työelämässä.

LUMA-tiedepäivät 19.–20.4.2007 ovat täydennyskoulutusluontoinen tapahtuma, joka on suunnattu matemaattisten aineiden (matematiikka, fysiikka, kemia, biologia, biotekniikka ja teknologiakasvatus) peruskoulun ja lukion opettajille, opettajienkouluttajille, opettajaksi opiskeleville ja muille opetuksesta kiinnostuneille. LUMA-päivillä esitellään uusia tieteen ja teknologian saavutuksia, joista saa käyttökelpoisia esimerkkejä opetukseen ja joilla voi motivoida oppilaita LUMA-aineiden opiskeluun. Lisäksi tarjolla on esityksiä ja työpajoja liittyen ainedidaktiikan uusiin tutkimustuloksiin, uusiin opetusmenetelmiin jne. LUMA-tiedepäiville on ilmoittautunut noin 120 henkilöä, pääasiassa opettajia Pohjois-Suomesta. Järjestäjinä ovat Oulun yliopisto ja Oulun kaupunki.

Lisätietoja:

professori Peter Hästö, Oulun yliopisto, matemaattisten tieteiden laitos
LUMA-päivien järjestelytoimikunnan pj
puh. (08) 553 1740, peter.hasto@oulu.fi

dekaani Jouni Pursiainen, Oulun yliopisto, luonnontieteellinen tiedekunta
LUMA-keskuksen ohjausryhmän pj
puh. (08) 553 1641, jouni.pursiainen@oulu.fi